*unizgLogo1_1*

*Povjerenstvo za upravljanje kvalitetom na sveučilišnim studijskim programima za potrebe Oružanih snaga RH*

**Zapisnik**

**2. sjednice *Povjerenstva za upravljanje kvalitetom na sveučilišnim studijskim programima za potrebe OSRH u* akademskoj godini 2021./2022.** održane u utorak, 9. studenoga 2021. godine u 8:30 sati na Hrvatskom vojnom učilištu „Dr. Franjo Tuđman“

**Prisutni**: gp Mate Pađen, prof. dr. sc. Davor Petrinović, prof. dr. sc. Željko Tomšić, izv. prof. dr. sc. Svjetlana Krištafor, brg mr. sc. Zvonko Trzun, pk dr. sc. Valentina Ključarić, bjn Hrvoje Mikšik, kadet Mihael Kovačević, mr. sc. Tamara Gobo, Jelena Đuran, dipl. iur.

Ispričani: prorektorica prof. prim. dr. sc. Ivana Čuković-Bagić, prof. dr. sc. Marijana Hranjec, prof. dr. sc. Biserka Runje, prof. dr. sc. Milan Vrdoljak, izv. prof. dr. sc. Renata Mekovec, doc. dr. sc. Petar Popović, doc. dr. sc. Snježana Veselica Majhut, Dubravka Janko, prof., bjn mr. sc. Zorana Kostović-Tojčić, Zdravko Pavelić, kadet Josip Lukinac

Predsjedava prof. dr. sc. Davor Petrinović

\*\*\*

Nakon što je konstatirano da ne postoji potreban kvorum (7/17), prof. dr. sc. D. Petrinović predlaže da se sjednica ipak održi i da se po predloženim točkama dnevnog reda provede rasprava i donesu odgovarajući zaključci/preporuke koji će biti poslani elektroničkim putem svim članovima Povjerenstva na uvid i prihvaćanje.

Potom pozdravlja sve prisutne i zahvaljuje na dolasku.

Dnevni red jednoglasno je prihvaćen:

1. Prihvaćanje zapisnika 1. sjednice PUK-a održane 5. listopada 2021.
2. Vrjednovanje preddiplomskih (PS) i diplomskih studija (DS) od strane studenata koji su tijekom ranijih akademskih godina završili studij Vojno inženjerstvo i Vojno vođenje i upravljanje obje razine - analiza najučestalijih prijedloga i komentari studenata u pitanjima 72 do 74 za PS, odnosno 43 do 45 za DS
3. Godišnje izvješće PUK-a za ak. god. 2020./2021. i Plan aktivnosti za ak. god. 2021./2022. - rasprava o radnoj inačici dokumenata (HVU) i prijedlozi za njihovu finalizaciju
4. Razno

\*\*\*

**Ad. 1.**

Zbog nedostatka kvoruma na prošloj sjednici, zapisnik 1. sjednice od 5. listopada 2021. dostavljen je elektroničkim putem svim članovima Povjerenstva na uvid i prihvaćanje. Oglasilo se ukupno 9 članova Povjerenstva te je zapisnik prihvaćen.

**Ad. 2.**

Prof. dr. sc. D. Petrinović pripremio je zbirni izvještaj odnosno statistiku najčešćih odgovara na tri pitanja ankete. Proveo je analizu najučestalijih prijedloga i komentara studenata u njihovim pisanim odgovorima na pitanja 72 do 74 za preddiplomsku anketu, odnosno na pitanja 43 do 45 za diplomsku anketu. Svi upisani komentari kadeta su prepisani iz skeniranih obrazaca u zajedničku Excel tablicu, podijeljeno po razinama studija (PS i DS), po studijima (VI i VViU) i po akademskim godinama provedbe ankete. U nastavku je prikazana analiza ovih komentara za oba preddiplomska studija.

**Preddiplomski studij Vojno inženjerstvo (VI)**

Ukupno 62 završne ankete sadrže rukom pisane komentare kadeta na ponuđenim pitanjima 72-74 za sve do sada provedene završne ankete ovog studija (za tri završene generacije u akademskim godinama 17./18., 18./19. i 19./20.). Provedena je analiza učestalosti njihovih odgovora za svako od tri pitanja.

***Što smatrate najvećom kvalitetom studija koji ste završili?***

Na pitanje 72 „Što smatrate najvećom kvalitetom studija koji ste završili“, 53 kadeta (od ukupno 62 koji su odgovorili na makar jedno od tri pitanja) napisalo je svoj komentar. Komentari su grupirani u karakteristične skupine s obzirom na sadržajnu sličnost osvrta, a te su skupine komentara navedene u nastavku prema učestalosti njihovog iskazivanja (od najbrojnijih osvrta prema najmanje brojnim). Isti komentar kadeta može biti svrstan u više karakterističnih skupina, jer kako se radi o slobodnom tekstu, isti navod može obuhvaćati više različitih stavova.

Najučestaliji stavovi vezani uz kvalitetu završenog preddiplomskog studija VI su:

1. Siguran posao (14 puta od 53, ili 26% svih osvrta);
2. Stečena praksa i savladani vojni sadržaji (11 puta, ili 21%);
3. Socijalni aspekt: upoznavanje ljudi; očekivanje neočekivanog; osobni razvoj; vojna organizacija i stega; izgradnja karaktera (9 puta, ili 17%);
4. Kvaliteta nastave, nastavnika i studija, dobra organizacija nastave (8 puta, ili 15%);
5. Dobri uvjeti studiranja; mali troškovi studija; osiguran smještaj, prehrana, teretana, knjižnica, stipendija (5 puta, ili 9%);
6. Stečen akademski naziv; mogućnost napredovanja (3 puta, ili 6%);
7. Ostvarene međunarodne aktivnosti; suradnja s drugim fakultetima (2 puta, ili 4%).

***Što smatrate nedostatkom studija koji ste završili?***

Na pitanje 73 „Što smatrate nedostatkom studija koji ste završili“, pisani odgovor je dalo 58 kadeta, a njihove komentare je moguće grupirati u osam karakterističnih skupina, koje su prema učestalosti navođenja svrstane prema ovom redoslijedu:

1. Nedovoljno prakse; nedovoljna pripremljenost za stručni rad; nepovezanost predmeta s potrebama posla (36x, ili 62%);
2. Loša organizacija studija; krivi raspored predmeta po godinama; nepotrebni, prekomjerni i nepovezani sadržaji; nepotrebno ponavljanje gradiva (20x, ili 34%);
3. Loša izvedba nastave; neinteresantno; nekompetentno nastavno osoblje; vojne predmete predaju civili (7x, ili 12%);
4. Loša informiranost kadeta (4x, ili 7%);
5. Nedovoljna materijalna opremljenost; nedostatak nastavne literature (4x, ili 7%);
6. Manjak slobodnog vremena (3x, ili 5%);
7. Previše pješačke obuke, a premalo rodovske (3x, ili 5%);
8. Nemam civilnu diplomu; mala vrijednost diplome (2x, ili 3%).

***Koju promjenu biste predložili s ciljem poboljšanja opće kvalitete studija?***

Na pitanje broj 74.“ Koju promjenu biste predložili s ciljem poboljšanja opće kvalitete studija“, pisani prijedlog dalo je 54 kadeta od ukupno 62, a njihovi prijedlozi za poboljšanje su ponovno grupirani u osam karakterističnih skupina prema učestalosti iskazivanja:

1. Više praktične nastave i vježbi; više tehničkih sadržaja; manje nastave u učionici; veći naglasak na stručno osposobljavanje; praktični rad u postrojbi; rad u grupama; uključeno polaganje vožnje za oklopnike (30x, ili 56%);
2. Ranije usmjeravanje u rodovsku nastavu; rodovska praksa umjesto pješačke obuke; više rodovskih i stručnih predmeta (13x, ili 24%);
3. Poboljšati studijski program; izbaciti predmete koji se ponavljaju ili su nepotrebni; bolja povezanost teorijskih i praktičnih znanja; više vojnih predmeta; veća ponuda i raznolikost predmeta (9x, ili 17%);
4. Uključenje kadeta u predlaganje nove organizacije studija i plana nastave; Uvažiti stavove kadeta (3x, ili 6%);
5. Poboljšati odnos prema kadetima; spriječiti varanje na ispitima; veće povjerenje prema kadetima uz sankcioniranje onih koji krše propise (3x, ili 6%);
6. Vratiti se na stari program Kadet (2x, ili 4%);
7. Poboljšanje infrastrukture; povećanje stipendija; poboljšati informiranost kadeta i budućih kandidata za studije (1x, ili 2%);
8. Poboljšati nastavnički kadar; povećati udio vojnih nastavnika i učiniti HVU samostalnom institucijom (1x, ili 2%).

Također, prof. dr. sc. D. Petrinović iznio je i primjere izvornih komentara kadeta iz najučestalije karakteristične skupine za VI studij, koji su detaljno opisani u dokumentu „Završne ankete studija“ , dostupnom na wiki stranici Povjerenstva.

**Preddiplomski studij Vojno vođenje i upravljanje (VViU)**

Na analogni način provedena je i analiza komentara kadeta koji su završili preddiplomski studij Vojno vođenje i upravljanje. Ukupno 69 studentskih završnih anketa sadrže rukom pisane komentare kadeta na pitanjima 72-74 za sve do sada provedene završne ankete ovog studija (za tri završene generacije u akademskim godinama 17./18., 18./19. i 19./20.). Provedena je analiza učestalosti njihovih odgovora za svako od tri pitanja.

***Što smatrate najvećom kvalitetom studija koji ste završili?***

Na pitanje 72 „Što smatrate najvećom kvalitetom studija koji ste završili“, 58 kadeta (od ukupno 69) napisalo je svoj komentar. Komentari su grupirani u slične karakteristične skupine kao i za studij VI (s obzirom na sadržajnu sličnost osvrta), te su ove skupine komentara svrstane prema učestalosti navođenja (od najbrojnijih osvrta prema najmanje brojnim).

Najučestaliji stavovi vezani uz kvalitetu završenog preddiplomskog studija VViU su:

1. Kvaliteta nastave, nastavnika i studija, dobra organizacija nastave (20 puta, ili 34%);
2. Siguran posao (15 puta, ili 26% svih osvrta);
3. Dobri uvjeti studiranja; mali troškovi studija; osiguran smještaj, prehrana, teretana, knjižnica, stipendija (13 puta, ili 22%);
4. Stečena praksa i savladani vojni sadržaji (9 puta, ili 16%);
5. Socijalni aspekt: upoznavanje ljudi; očekivanje neočekivanog; osobni razvoj; vojna organizacija i stega; izgradnja karaktera (8 puta, ili 14%);
6. Stečen akademski naziv; mogućnost napredovanja (3 puta, ili 6%);
7. Ostvarene međunarodne aktivnosti; suradnja s drugim fakultetima (2 puta, ili 3%).

***Što smatrate nedostatkom studija koji ste završili?***

Na pitanje 73 „Što smatrate nedostatkom studija koji ste završili“, pisani odgovor je dalo 62 kadeta, a njihove komentare je moguće grupirati u dvanaest skupina, koje su prema učestalosti navođenja ove:

1. Loša organizacija studija; krivi raspored predmeta po godinama; nepotrebni, prekomjerni i nepovezani sadržaji; nepotrebno ponavljanje gradiva (22x, ili 35%);
2. Nedovoljno prakse; nedovoljna pripremljenost za stručni rad; nepovezanost predmeta s potrebama posla (21x, ili 34%);
3. Loša izvedba nastave; neinteresantno; nekompetentno nastavno osoblje; vojne predmete predaju civili (8x, ili 13%);
4. Manjak slobodnog vremena (7x, ili 11%);
5. Nemam civilnu diplomu; mala vrijednost diplome (4x, ili 6%);
6. Prelagan studij (4x, ili 6%);
7. Previše nenastavnih obveza; loša organizacija vannastavnih sadržaja (4x, ili 6%);
8. Nedovoljna materijalna opremljenost; nedostatak nastavne literature (2x, ili 3%);
9. Nepravedna konkurencija polaznika Temeljne časničke izobrazbe (2x, ili 3%);
10. Loša informiranost kadeta (1x, ili 2%);
11. Nepostojanje razmjene studenata (1x, ili 2%);
12. Neusklađenost ECTS bodova (1x, ili 2%).

**Koju promjenu biste predložili s ciljem poboljšanja opće kvalitete studija?**

Na pitanje broj 74.“ Koju promjenu biste predložili s ciljem poboljšanja opće kvalitete studija“, pisani prijedlog dalo je 55 kadeta od ukupno 69, a njihovi prijedlozi za poboljšanje su grupirani devet karakterističnih skupina prema učestalosti:

1. Poboljšati studijski program; izbaciti predmete koji se ponavljaju ili su nepotrebni; ostvariti bolju povezanost teorijskih i praktičnih znanja; povisiti težinu zahtjeva predmeta; ponuditi više vojnih predmeta; osigurati veću ponudu i raznolikost predmeta (26x, ili 47%);
2. Više praktične nastave i vježbi; manje nastave u učionici; veći naglasak na stručno osposobljavanje; praktični rad u postrojbi; rad u grupama; (17x, ili 31%);
3. Poboljšati nastavnički kadar; povećati udio vojnih nastavnika i učiniti HVU samostalnom institucijom (7x, ili 13%).
4. Poboljšanje infrastrukture; povećanje stipendija; poboljšati informiranost kadeta i budućih kandidata za studije (6x, ili 11%);
5. Uključenje kadeta u predlaganje nove organizacije studija i plana nastave; Uvažiti stavove kadeta (5x, ili 9%);
6. Ranije usmjeravanje u rodovsku nastavu; rodovska praksa umjesto pješačke obuke; više rodovskih i stručnih predmeta (4x, ili 7%);
7. Omogućiti međunarodnu razmjenu (3x, ili 5%)
8. Poboljšati odnos prema kadetima; spriječiti varanje na ispitima; veće povjerenje prema kadetima uz sankcioniranje onih koji krše propise (1x, ili 2%);
9. Vratiti se na stari program Kadet (1x, ili 2%);

Gp M. Pađen osvrnuo se na iznesena mišljenja i komentare kadeta, kazujući da, s jedne strane, ima dobrih i konstruktivnih prijedloga koji će se svakako razmotriti i provesti u vidu poduzimanja mjera za unaprjeđenje kvalitete studija, no i komentara koji ne stoje i koji su rezultat nerazumijevanja ovog vrlo specifičnog sustava, s druge strane. Ponovno je naglasio činjenicu da je u ovom trenutku vrlo teško pomiriti vojne i civilne sadržaje a da isti budu unutar opterećenja kadeta u ECTS bodovima. Primjenjujući dobru međunarodnu praksu da se ECTS bodovi dodjeljuju za tzv. „stres menadžment“ koji obuhvaća ronjenje, padobranstvo i sl., u novim izmjenama i dopunama studijskih programa moglo bi se kadetima dati određeni broj ECTS bodova koji bi bili za vojnu obuku (koja do sada nije prepoznata u sklopu sudijskog programa, a imaju opterećenje nakon „akademskog dijela“). Nadalje, razmišlja se o tome da se kadeti 4. i 5. godine na dva tjedna rasporede u postrojbe radi stjecanja iskustva, kao i da se smanji broj rodova. Također, vojni predmeti viših godina studija su preraspoređeni i održavaju se petkom kako bi kadeti već od četvrtka mogli biti upućeni na teren. Zaključno gp M. Pađen ukazuje na puno bolje uvjete studiranja u odnosu na uvjete studiranja u drugim zemljama. Primjerice, u drugim zemljama nema stipendiranja kadeta, smještajni kapaciteti su takvi da je u sobama smješteno čak 10 kadeta, a na HVU po dva kadeta dijele sobu, kadeti ne odlaze svojim obiteljima, nemaju dostupnu besplatnu literaturu, što je ovdje slučaj. Svakako je cilj poboljšati kvalitetu studijskih programa i ishoda učenja, čemu će zasigurno, između ostaloga, pridonijeti dobri i kvalitetni prijedlozi kadeta, kazao je gp M. Pađen.

Prof. dr. sc. D. Petrinović skrenuo je pozornost na činjenicu da bi kadete trebalo informirati o tome koja su realna očekivanja, odnosno što mogu, a što ne mogu očekivati. Potreban je puno širi spektar znanja, a kadeti u ovoj fazi studiranja ne mogu prepoznati što je bitno. No, mnogi od ovih komentara bit će podloga za izmjenu studijskih programa, kazao je profesor.

**Ad. 3.**

Godišnje izvješće PUK-a za ak. god. 2020./2021. i Plan aktivnosti za ak. god. 2021./2022. pripremit će se za iduću sjednicu Povjerenstva koja će se održati 7. prosinca 2021. Zbog tehničkih poteškoća (mail nije bio u funkciji) radi kojih nije bilo moguće pravovremeno prikupiti sve potrebne informacije od drugih ustrojstvenih jedinica HVU-a, predmetni dokumenti jučer su poslani zapovjedniku na uvid. Finalna inačica potvrđena od gp M. Pađena bit će dostavljena za iduću sjednicu Povjerenstva.

**Ad. 4.**

Nije bilo priloga pod ovom točkom.

\*\*\*

Prema rasporedu, sljedeća sjednica PUK-a održat će se 7. prosinca 2021. godine.

Sjednica je završena u 9:40 sati.

Zapisnik sastavila:

Jelena Đuran, dipl. iur.

17. studenoga 2021.

Zapisnik odobrio:

prof. dr. sc. Davor Petrinović, predsjednik Povjerenstva za upravljanje kvalitetom

na sveučilišnim studijskim programima za potrebe OSRH